Document ID: 31996D0576

ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Μαΐου 1996 με την οποία επιτρέπεται στην Πορτογαλία να χορηγήσει ενίσχυση υπέρ της βιομηχανίας άνθρακα για τα έτη 1995 και 1996 (Το κείμενο στην πορτογαλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (96/576/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1), και ιδίως το άρθρο 2 παράγραφος 1 και το άρθρο 9,
Εκτιμώντας τα ακόλουθα:
Ι
Η Πορτογαλία κοινοποίησε στην Επιτροπή, με την επιστολή της 4ης Οκτωβρίου 1995, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, χρηματοδοτική παρέμβαση στην οποία προτίθεται να προβεί υπέρ της βιομηχανίας άνθρακα για τα έτη 1995 και 1996. Με επιστολή της που φέρει ημερομηνία 5 Μαρτίου 1996, η Πορτογαλία κοινοποίησε επίσης τις περαιτέρω πληροφορίες που είχε ζητήσει η Επιτροπή.
Δυνάμει της απόφασης αριθ. 3632/93/ΕΚΑΧ, η Επιτροπή αποφαίνεται σχετικά με το ακόλουθο χρηματοδοτικό μέτρο:
- ενίσχυση ύψους 345 950 000 πορτογαλικών εσκούδων στην επιχείρηση Carbonifera do Douro, για την κάλυψη έκτακτων αποζημιώσεων που πρέπει να καταβληθούν στους εργαζόμενους που έχουν χάσει την εργασία τους λόγω των μέτρων αναδιάρθρωσης της βιομηχανίας άνθρακα στην Πορτογαλία, η μία δόση της οποίας θα χορηγηθεί για το έτος 1995 και η άλλη για το έτος 1996.
Το σχεδιαζόμενο από την Πορτογαλία χρηματοδοτικό μέτρο υπέρ της βιομηχανίας άνθρακα ανταποκρίνεται στις διατάξεις του άρθρου 1 παράγραφος 1 της απόφασης αριθ. 3632/93/ΕΚΑΧ. Η Επιτροπή οφείλει, ως εκ τούτου, να αποφανθεί επί του θέματος βάσει του άρθρου 9 παράγραφος 4 της απόφασης, καθώς επίσης οφείλει να αποφανθεί κατά πόσον το μέτρο συμβαδίζει με την ορθή λειτουργία της κοινής αγοράς. Όταν εξετάζει το θέμα, η Επιτροπή αξιολογεί, σύμφωνα με το άρθρο 9 παράγραφος 6 της εν λόγω απόφασης, εάν το κοινοποιηθέν μέτρο συμφωνεί με το σχέδιο συρρίκνωσης της δραστηριότητας της πορτογαλικής βιομηχανίας άνθρακα, το οποίο έτυχε ευνοϊκής γνώμης στην απόφαση 94/994/ΕΚΑΧ (2).
ΙΙ
Η Επιτροπή είχε εξετάσει το σχέδιο συρρίκνωσης της δραστηριότητας που οδηγεί στην πλήρη παύση λειτουργίας των γαιανθρακορυχείων του Douro με βάση τους γενικούς στόχους που θέτει το άρθρο 2 παράγραφος 1 και τα κριτήρια και τους ειδικούς στόχους που θέτει το άρθρο 4 της απόφασης αριθ. 3632/93/ΕΚΑΧ. Υπενθυμίζεται ότι η παραγωγή άνθρακα στην Πορτογαλία είχε συγκεντρωθεί σχεδόν αποκλειστικά στα ορυχεία της Λεκάνης του Douro (Empresa Carbonifera do Douro - ECD), στην οποία έχουν δοθεί τα δικαιώματα εκμετάλλευσης των ορυχείων «Pesγo» και «Sγo Pedro da Cova». Από τα τέλη της δεκαετίας του '80, η επιχείρηση αυτή είχε υποστεί ζημίες εκμετάλλευσης που είχαν καλυφθεί με κρατικές ενισχύσεις. Οι ζημίες οφείλονταν κυρίως στις αντίξοες γεωλογικές συνθήκες, στην προοδευτική εξάντληση των κοιτασμάτων, στις δυσχέρειες διοχέτευσης της παραγωγής και στην κακή ποιότητα του άνθρακα. Ο συνδυασμός των παραγόντων αυτών αποτέλεσε τροχοπέδη στην οικονομική βιωσιμότητα της εκμετάλλευσης. Εξάλλου, μετά την απόφαση του σχεδόν αποκλειστικού πελάτη - Electricidate de Portugal - να λειτουργήσει ο θερμοηλεκτρικός σταθμός του Tapada do Outeiro με φυσικό αέριο το αργότερο από τις αρχές του 1995, ο εξορυσσόμενος άνθρακας δεν μπορούσε να διοχετευθεί.
Το σχέδιο συρρίκνωσης της δραστηριότητας της επιχείρησης Carbonifera do Douro απέβλεπε στη βαθμιαία μείωση της παραγωγής και του δυναμικού του μοναδικού ανθρακορυχείου στη λεκάνη αυτή, το ορυχείο Germunde, από το 1990 έως το 1994, έτος για το οποίο είχε προγραμματισθεί η οριστική παύση λειτουργίας του. Παράλληλα υπήρχε συνοδευτικό σχέδιο που αποσκοπούσε κυρίως στη δημιουργία νέων δραστηριοτήτων για να βελτιωθεί η απασχόληση στην επαρχία του Castelo de Paiva και να αντισταθμισθούν έτσι οι απώλειες που προκλήθηκαν από την παύση λειτουργίας του ορυχείου.
ΙΙΙ
Οι πορτογαλικές αρχές επιβεβαίωσαν εν τω μεταξύ την παύση λειτουργίας του ορυχείου Germunde από τις 31 Δεκεμβρίου 1994, πιστοποιώντας ότι από την ημερομηνία αυτή δεν υπάρχει πλέον επιχορηγούμενη ανθρακοπαραγωγή στη χώρα. Το κοινοποιηθέν χρηματοδοτικό μέτρο για το 1995 και το 1996 είναι συνεπώς κατ' αποκλειστικότητα ενίσχυση για την κάλυψη των εξαιρετικών δαπανών βάσει του άρθρου 5 της απόφασης αριθ. 3632/93/ΕΚΑΧ.
Η ενίσχυση για την κάλυψη των εξαιρετικών κοινωνικών δαπανών, ύψους 345 950 000 πορτογαλικών εσκούδων, πρόκειται να καλύψει εν μέρει τις αποζημιώσεις πρόωρης συνταξιοδότησης που θα καταβληθούν σε 49 περίπου εργαζόμενους της επιχείρησης Carbonifera do Douro, οι οποίοι έχασαν την εργασία τους μετά την οριστική παύση εκμετάλλευσης του ορυχείου στις 31 Δεκεμβρίου 1994.
Η εν λόγω χρηματοδοτική παρέμβαση δεν συνδέεται με την τρέχουσα παραγωγή και πρέπει να θεωρηθεί κληρονόμημα του παρελθόντος. Σύμφωνα με το άρθρο 5 παράγραφος 1 της απόφασης αριθ. 3632/93/ΕΚΑΧ, η ενίσχυση αυτή, η οποία αναφέρεται ρητά στο παράρτημα της απόφασης, ήτοι η καταβολή των κοινωνικών παροχών λόγω συνταξιοδότησης των εργαζομένων που δεν είχαν συμπληρώσει τη νόμιμη ηλικία συνταξιοδότησης, οι υπόλοιπες έκτακτες δαπάνες για τους εργαζόμενους που έχασαν την εργασία τους λόγω της αναδιάρθρωσης και της ορθολογικής οργάνωσης, η καταβολή συντάξεων και αποζημιώσεων εκτός νομικού συστήματος στους απολυθέντες εργαζόμενους λόγω της αναδιάρθρωσης και της ορθολογικής οργάνωσης και σε εκείνους που δικαιούντο αποζημίωσης πριν την αναδιάρθρωση, μπορεί να θεωρηθεί ότι συμβιβάζεται με την κοινή αγορά εφόσον το ποσό δεν υπερβαίνει τα έξοδα. Η Επιτροπή έλαβε τη διαβεβαίωση ότι τηρείται αυτή η προϋπόθεση, δεδομένου ότι για το συγκεκριμένο μέτρο έχει υποβληθεί αίτηση ενίσχυσης για αναπροσαρμογή βάσει του άρθρου 56 της συνθήκης ΕΚΑΧ.
IV
Συνεπώς, η ενίσχυση που πρόκειται να χορηγήσει η πορτογαλική κυβέρνηση για τα έτη 1995 και 1996 στη βιομηχανία άνθρακα συμβιβάζεται με την ορθή λειτουργία της κοινής αγοράς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλία να χορηγήσει στην ανθρακοβιομηχανία της, για τα έτη 1995 και 1996, ενίσχυση ύψους 345 950 000 πορτογαλικών εσκούδων για να καλυφθούν οι αποζημιώσεις προς τους απολυθέντες εργαζόμενους μετά την οριστική παύση εκμετάλλευσης των ορυχείων της επιχείρησης Carbonifera do Douro.
Άρθρο 2
Η Πορτογαλία θα κοινοποιήσει στην Επιτροπή, το αργότερο έως τις 30 Σεπτεμβρίου 1996, το ακριβές ποσό που καταβλήθηκε κατά τη διάρκεια του οικονομικού έτους 1995 και, το αργότερο έως τις 30 Σεπτεμβρίου 1997, το ακριβές ποσό που καταβλήθηκε κατά τη διάρκεια του οικονομικού έτους 1996.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 29 Μαΐου 1996.

Labels: 4
1
19
14
9
18